তথ্যসূত্রে জানা গেছে, যুক্তরাষ্ট্রের ওয়াইল্ড লাইফ কনসালট্যান্স নরিস এল. ডোড এবং একই সংস্থার বাংলাদেশের ন্যাশনাল এনভায়রনমেন্টাল কনসালট্যান্ট আসিফ ইমরান অভয়ারণ্যে হাতির চলাচলের পথ শনাক্ত করতে যৌথভাবে গবেষণা পরিচালনা করেন। ক্যামেরা ট্রাকিংয়ের মাধ্যমে এই গবেষণা পরিচালনা করা হয়। গবেষণায় তিনটি বনাঞ্চলে ২১টি স্থানে হাতির চলাচলের পথ এবং আবাসস্থল পাওয়া যায়। তৎমধ্যে ১৩টি স্থান চুনতি বন্যপ্রাণী অভয়ারণ্যে, সাতটি চকরিয়া উপজেলার ফাঁসিয়াখালী বন্যপ্রাণী অভয়ারণ্যে ও একটি মেধাকচ্ছপিয়া জাতীয় উদ্যানে (ন্যাশনাল পার্কে) বন্যপ্রাণী অভয়ারণ্যে। চুনতিতে ১৩টির মধ্যে নয়টিতে উভয় মৌসুমে হাতির আনাগোনা দেখা যায়। ক্যামেরা ট্রাকিংয়ের জন্য চুনতিতে ১১টি, ফাঁসিয়াখালীতে সাতটি ও মেধাকচ্ছপিয়াতে দুটি ক্যামেরা বসানো হয়েছিল। পাহাড়ের গহীন অরণ্যে প্রায় সাত মাস পর্যবেক্ষণে রাখা হয় এসব ক্যামেরা। ক্যামেরা ট্রাকে হাতির পাশাপাশি নয় প্রজাতির স্তন্যপায়ী প্রাণীর ২৩২ গ্রুপ ও ৩২০ প্রজাতির অন্যান্য প্রাণী শনাক্ত করা হয়। তিনটি বনাঞ্চলেই এশিয়ান হাতির অস্তিত্ব পাওয়া যায়। চুনতিতে ছয় প্রজাতির স্তন্যপায়ীর ১৬৮ গ্রুপ ও ২৩৪ প্রজাতির প্রাণী, ফাঁসিয়াখালীতে ৫৯ গ্রুপ ও চার প্রজাতির ৬৬ প্রাণী। এখানে রয়েছে দুটি বিরল প্রজাতির বিড়াল, যার মধ্যে একটি ইন্টারন্যাশনাল ইউনিয়ন ফর কনজারভেশন অব নেচারের (আইইউসিএন) বিপন্ন প্রাণীর তালিকায়ও রয়েছে। এখানে দেখা গেছে, সর্বোচ্চ ৪৭টি হাতি। মোট হাতির ৫৭ শতাংশের দেখা মেলে এই বনে।